Derek Prince'i Teenistus
Mehed ja isad
Osa 2/2
Vaatame, mida see õpetus endas sisaldab.
Tahan öelda, et mehe edukus paistab välja ta naises ja
naise edukus paistab välja ta mehes.
Ühelt kogenud jutlustajalt küsiti kord teatud kristlase kohta:
kas ta on hea kristlane? Ta vastas:
ma ei oska öelda, ma pole ta naist veel kohanud.
Väga arukas vastus.
Vaatame kahte ütlust. Esimene on naise kohta,
1 Korintlastele 11:7, jätame peakatte küsimuse järgmiseks korraks,
ärme seda isegi puuduta.
"Mees ei ole kohustatud oma pead katma,
kuna ta on Jumala kuju ja aupaiste, naine aga on mehe aupaiste."
Abielunaine on oma mehe aupaiste.
Kreeka, heebrea, saksa jt keeltes on sama sõna mehe ja abielumehe
ning naise ja abielunaise kohta.
Inglise keeles pead seega teadma, mis on korrektne tõlge,
see käib mõlemi kohta.
Abielunaine on oma mehe aupaiste.
Kui tahad teada, kas olen hea abikaasa,
siis ära vaata mind, vaata mu naist.
Nii näed täpselt, kui hea abikaasa ma olen.
Annan teile ühe võtmesõna - mida mees peaks oma naises esile tooma:
turvalisust.
Tänapäeval on hulgaliselt ebakindlaid naisi,
sest on hulgaliselt mehi, kes ei täida oma ülesannet.
Vaatame tõeliselt eduka naise näidet piibelliku standardi järgi,
Õpetussõnad 31, viimane peatükk Õpetussõnadest.
Naine pole korporatsiooni juht, ta on ülimalt edukas abikaasa ja ema.
Usun, et palju rohkem julgust ja iseloomu on vaja selleks,
et olla edukas abikaasa ja ema, kui olla suure korporatsiooni juht,
see on palju raskem töö.
Me ei loe kõike, kuid see ütleb nii: "Tubli naine.. Kes leiab tema?"
See pole väga hea tõlge. Heebrea keeles "heshet haial",
"haial" tähendab tugevust, edukust, väge.
See tähendab: kes leiab tõeliselt eduka naise?
Siis öeldakse: see naine on palju enam väärt kui pärlid.
Mehed, teenige mõned plusspunktid oma naiste silmis ja öelge: aamen!
Ta on palju enam väärt kui pärlid. Ma ei kuule!
Mõned "aamenid". Saad õnnistatud sellest,
saad erilise õhtusöögi vms.
Rõhutan, et see eduka naise näide algab, keskendub ja lõpeb
tema mehega.
Mis on tema edu tõenduseks?
Põhiliselt tema mees.
Vaatame Õp 31:11 "Ta mehe süda loodab tema peale..",
salm 23: "Ta mees on tuntud väravais,
kui ta istub maa vanemate hulgas."
See on austuse, väärikuse, silmapaistvuse, edu positsioon,
kuid mees on seal, sest ta on selle naise mees.
See, mida naine talle andnud on, annab talle sellise koha.
Ja päris lõpus, salm 28: "Ta pojad tõusevad ja
nimetavad teda õnnelikuks, ja ta mees ülistab teda."
Ütlen teile, abielumehed ja ka iseendale:
oma naist tasub kiita, uskuge mind!
Paljud teist üllatuksid, kui väga naine kiitust igatseb.
Te ei saa talle päriselt tasuda selle eest, mis ta teeb,
see poleks võimalik.
Kuid kiida teda! Teatud mõttes on see soodus kaup,
mõtle, mis sa vastu saad! Mõtlen seda siiralt.
Ütlen seda ka endale, võin inimesi iseenesestmõistetavalt võtta.
Mind huvitavad tulemused, inimesed on ka olemas
ja kui saavutame tulemused, siis tänu Jumalale.
Kuid Jumal on mulle õpetanud, et ma inimesi enesestmõistetavalt
ei võtaks, sest see ei tasu ära. See ei käi vaid me naiste kohta,
vaid kõigi kohta, kes meid aitavad ja teenivad.
Ära võta neid iseenesestmõistetavalt.
Vaatame abielumehe kohuseid selles suhtes, toon välja 5 asja.
Mehed, mis see esimene on?
Armastus. See pole variant ega soovitus,
see on käsk.
Efeslastele 5:25 "Mehed, armastage (oma) naisi.."
Kui te oma naist ei armasta, ei kuuletu te Jumala Sõnale.
Kui palju? "..otsekui Kristus on armastanud kogudust
ja loovutanud iseenese tema eest."
Näete, see on ennastandev armastus, mitte võttev armastus.
Teine kohustus on olla pea, 1 Korintlastele 11:3 ütleb:
"..mees on naise pea.."
Mis on pea ülesanne loomulikus, füüsilises ihus?
Võin neli asja välja tuua: pea saab signaale kogu ihult,
pea teeb otsuseid, pea algatab tegevust,
pea annab jätkuvat juhtimist.
See on mehe vastutus.
Ei tea, kas olete kuulnud paarist, kes oli juba pikka aega abielus ja
ühel päeval küsis mees: kui me 22 aastat tagasi abiellusime,
leppisime kokku, et mina teen kõik suuremad otsused
ja mu naine teeb kõik väiksemad otsused.
Siiamaani meil ühtegi suuremat otsust olnud pole.
Kolmas kohustus on materiaalselt hoolitseda.
1 Timoteose 5:8 "Kui aga keegi omaste ja
kõige lähedasemate eest ei hoolitse, siis see on salanud ära usu
ja on halvem kui uskmatu."
Pean ütlema, et on jutlustajaid, kes omaenda pere eest ei hoolitse,
kes käivad ringi ja jutlustavad.
Piibel ütleb, et nad on hullemad kui uskmatud.
Mõned aastad tagasi olin kuskil ja üks jutlustaja ütles möödaminnes:
eksperdiks on mees kohvriga, kes on kodust eemal.
Tol ajal reisisin palju üle Ameerika ja jutlustasin.
See läks nagu nool mu südamesse, mõtlesin: kas see kirjeldab mind?
Mees, kel on kõik hästi igal pool peale ta oma kodu.
Selliseid jutlustajaid on palju, ma ei kritiseeri,
lihtsalt tõden olukorda.
Nad on edukad kellegi teise territooriumil,
kuid enda kodus mitte.
Veelkord Efeslastele 5, selle õpetuse põhipeatükk,
Ef 5:26 räägib Kristusest:
"..loovutanud iseenese tema (koguduse) eest, et teda pühitseda,
olles ta puhastanud vees pesemisega sõna läbi."
Usun, et see on mehe vastutus -
pesta oma naist ja perekonda Jumala Sõna õpetusega.
Sel on puhastav, pühitsev mõju, mida miski muu ei saavuta.
See ei tähenda, et naine ei võiks vägev jutlustaja olla,
kuid siiski peaks peamine õpetamise vastutus ja allikas kodus
olema mehe kanda.
Efeslastele 5:29 jätkab sama teemat:
"Keegi pole ju kunagi vihanud iseenese ihu, vastupidi,
ta toidab ja hellitab seda nii nagu Kristus kogudust."
Meestel on vastutus toita ja hellitada oma naist.
Valmistan oma naisele vahel piinlikkust, kui ütlen asju,
mida ei peaks ütlema. Ta isegi ei tea seda hetkel,
kuid tunnen, et Jumal tahab, et räägiksin seda:
olin vähem kui aasta tagasi ühel teenistusel ja
väga hea sõnum edastati, ei mäletagi, kes jutlustas.
Enne leivamurdmist oli vaikuse hetk. Ta ütles: küsige Jumalalt,
kas Tal on teile midagi öelda.
Olen selles suhtes ettevaatlik, sest kui Jumal midagi ütleb,
ei taha seda ju eirata.
Vahel mõtlen, et on parem mitte küsida,
kuid küsisin ja sain väga lihtsa vastuse:
ole oma naise vastu kenam.
Pole võimalik oma naise vastu küllalt hea olla,
ma ei usu, et olen halb.
Kuid mõistsin, et olid valdkonnad, kus ma polnud tundlik,
ma ei võtnud ta vajadusi tõsiselt.
Viimased kaks aastat on meile väga rasked olnud,
Ruth on tõsiselt haige olnud, oleme ta tervise eest võidelnud.
Kui ta haigeks jäi, pidin endale ütlema:
vend Prince, ei tundu, et oled väga edukas abikaasa olnud.
Üritasin ka oma õppetunnid sellest õppida,
oleme mõlemad palju õppinud.
Pole olemas täiuslikke abielumehi. Isegi jutlustajad pole täiuslikud,
vahel on nad isegi kõige hullemad, kui aus olla.
Lähme naise vastutuse juurde.
Kõigepealt, miks mehele naine üldse anti.
1 Moosese 2:18 "Ja Issand Jumal ütles:
"Inimesel ei ole hea üksi olla; ma tahan teha temale abi,
kes tema kohane on."
Võime tunde selle kirjakoha üle arutada,
sest heebreakeelset teksti on keeruline inglise keelde tõlkida,
ei puuduta seda praegu.
Teen talle abilise. Jumala esmane eemärk naise puhul
oli anda Aadamale..? Mis te ütlesite, naised?
Abilise.
Paljud arvavad tänapäeval, et kui olen abiline, siis olen vähem väärt.
See on absurd. Keegi pole Kristuse ihus
kellestki rohkem ega vähem tähtsam.
Igaühel on oma koht ja ülesanne. Jumal ootab, et oleksime
ustavad sellel kohal ja ülesandel, mis Ta meile määranud on.
Tänan Jumalat, et mu mõlemad naised on olnud mulle võrratud abilised.
Ma poleks iialgi saavutanud kõike ilma oma kummagi naiseta.
Järgmine nõue häirib kaasaaegset naist -
kuid see on allumine.
Vaatame jälle Efeslastele 5:22:
"Naised (alistuge) oma meestele otsekui Issandale."
Tean, et paljud meesjutlustajad teavad seda kirjakohta hästi,
kuid paljud ignoreerivad eelmist salmi:
"Alistuge üksteisele Kristuse kartuses."
Esmane alistumine Kristuse ihus on üksteisele,
iga usklik peaks alistuma teistele usklikele.
Kui selle oleme saavutanud, siis türanniaga kodudes probleeme pole.
Ja seejärel peaks kodustes suhetes naine oma mehele alistuma.
Võib-olla ütled: Peetrus oli abielus mees ja tahtis end õigustada,
kuid Paulus, kes polnud abielus, ütles täpselt sama.
Mõlemad alustasid alati naise vastutusega, teate miks?
Sest kui naine oma ülesannet ei täida,
on mehel peaaegu võimatu oma ülesannet täita.
Naise käes on võti kas avada või sulgeda uks,
et mees saaks oma rolli täita.
Tahaksin oma esimese naise kohta öelda, keda mõned teist tundsid,
ta on siin paar korda teeninud.
Ta oli taanlanna, ta oli minust oluliselt vanem,
kui me abiellusime, oli ta juba väga kogenud ja edukas misjonär,
kes saavutas midagi, mida keegi teine tolle ajani polnud suutnud.
Ta oli väga intelligentne inimene ja andekas kõneleja.
Kui ta oleks tahtnud minu üle valitseda, poleks tal raskusi olnud.
Kuid tema kiituseks tagandas ta end ja lasi sel kogenematul noorel mehel
tulla ja olla perepea.
Ta kannatas arvatavasti kohutavalt mõnede asjade pärast, mida tegin,
sest mul polnud ühtki õde-venda olnud,
äkitselt leidsin end kaheksa naise perepeana.
Kui arvad, et me kõik ei kannatanud, siis eksid.
Tahan aga öelda, et Lydia astus tagasi ja
laskis mul oma koha võtta.
Ma poleks iial saanud seda teha, kui ta oleks oma kohast kinni hoidnud.
Ma poleks iial saanud selleks, kes olen täna,
kui Lydia poleks teinud seda, mis ta tegi.
Kes tahes ma täna olen, suur osa sellest on tänu Lydiale.
Naise kolmas kohustus on toetada või kinnitada.
Jumal on ihu nii loonud, et pea ei suuda end ise üleval hoida,
oled seda täheldanud?
Kui mees on pea, siis ihu peab teda püsti hoidma,
ja peamiselt vastutab selle eest naine.
Naised, pean teile ütlema: mehed on mitmes mõttes
päris nõrgad olevused.
Nad vajavad tuge.
Nad võivad väliselt macho-laadselt käituda,
kõva häält teha jne, kuid seestpoolt on nad hiirekesed.
Peate nende vastu kenad olema.
Märka nende nõrkusi ja võta need arvesse.
Järgmist soovin, et mu naine seda teeks ja
ta teeb seda imehästi - julgustaks.
Paljud teist, mehed tahaksite, et te naised teid julgustaksid?
Pole midagi valusamat, kui naine, kes oma meest maha teeb.
Ta on jutlustaja ja ta just pidas väga viletsa jutluse ja
sai inimestelt väga viletsa vastukaja ja
ta läheb koju ja naine ütleb: see oli kohutav sõnum.
Midagi hullemat ei saagi teha, ta on ussike.
Aga kui ta ütleb: see polnud just su parim jutlus,
kuid mulle meeldis. Siis mõtleb mees:
võib-olla on mul lootust, ehk saab must siiski asja.
Pidage meeles, et Püha Vaimu nimi on julgustaja,
seda sõna tõlgitakse "trööstija", parem sõna oleks "julgustaja".
Kui sa oma meest julgustad, siis täidad Püha Vaimu rolli
selles olukorras.
Lõpetuseks, arvan, et naise ülesanne on oma mehe eest palvetada.
Naised, ärge muretsege oma meeste pärast nii palju,
ärge kritiseerige, tuletage meelde nende vigu.
Põlvitage ja hakake nende eest Jumalat tänama ja palvetama.
Teie olete need, kes saavad selle vilju nautida.
Oleme aastate jooskul Ruthiga kokku puutunud kahe paariga,
mõlemil juhul olid mehe elus tõsised nõrkused ja probleemid.
Kuid need kaks naist leppisid omavahel kokku,
et palvetavad igal hommikul oma meeste eest.
Nad tegid seda mitmed aastad ustavalt.
Tänaseks on mõlemad mehed edukad: üks teenistuses,
teine sekulaarses maailmas.
Neist meestest poleks iial saanud, kes nad on,
kui nende naised poleks järjepidevalt, ustavalt palvetanud.
Toon välja, et pere on koguduse mudel.
Usun, et sellest tulenevad olulised järeldused,
sest ma ei usu, et kogudus saaks iial olla tugevam
kui kodud ja pered, millest kogudus koosneb.
Vaatame 1 Timoteose 3:4-5, siin räägitakse kogudusevanema nõuetest:
"Kes oma peret hästi juhatab ja kelle lapsed elavad kuulekuses
ja kõigiti väärikalt." Seda pole tänapäeval lihtne teha..
"Sest kui keegi ei oska juhatada oma peret,
kuidas ta võib kanda hoolt Jumala koguduse eest?"
Seega siin on tõmmatud paralleel omaduste vahele,
mida on vaja pere juhtimiseks ja Jumala koguduse juhtimiseks.
Teatud mõttes on mehe roll peres nagu pastori või karjase roll.
Naisel on, nagu nägime, abilise roll -
teoloogilises keeles "diakon", see sõna tähendabki "abilist".
Mees on kogudusevanem, naine on diakon ja
lapsed on kari või kogudus.
Iiob räägib mehest, kes saadab välja oma lapsed karja.
Seega on pere oma kolme osa poolest kui minikogudus:
vanemad või pastorid, diakonid või abilised ja kogudus.
Kui pere on korrast ära, siis on väga raske võtta see pere,
panna kogudusse ja eeldada, et siis asjad koguduses korras on.
Kogudus ei saa olla rohkem korras kui seda on pered, millest see koosneb.
Teatud tingimustel muidugi.
Kuid mitmes mõttes ei oska koguduse juhid hinnata,
kui oluline on, et pered oleks korras,
kui nad tahavad toimivat kogudust.
Nüüd toon välja kaks põnevat rakendust sellele, millest räägime.
Kõigepealt vaatame tagasi Jumala algset eesmärki
mehe ja naise loomisel, vaatame 1 Moosese 1:27-28:
"Ja Jumal lõi inimese oma näo järgi, Jumala näo järgi lõi ta tema,
ta lõi tema meheks ja naiseks."
Esimene on "tema" ainsuses, seejärel "nemad" mitmuses:
ta lõi "nemad" meheks ja naiseks (ing).
Siis Jumal rääkis nendega, Ta rääkis nende mõlemaga,
mitte ainult mehega: "Ja Jumal õnnistas neid, ja Jumal ütles neile:
"Olge viljakad ja teid saagu palju, täitke maa ja alistage see enestele;
ja valitsege.." Edasi praegu ei lähe.
Jumala eesmärk ei olnud, et mees üksi maapeal valitseks,
vaid et mees ja naine koos rakendaksid Jumala meelevalda ja
valitseksid Tema nimel maailma.
Kõige võimsam üksus vaimulikus sõjapidamises ja
meelevalla rakendamises on abielupaar,
kes elab kooskõlas ja üksmeeles.
See on endiselt Jumala viis, kuidas meelevalda rakendada -
mitte mees üksi ega naine üksi, vaid mees ja naine kokkuliidetuna
abielus vastavalt Jumala kavatsusele.
Nemad peavadki valitsema.
Toon mõned lihtsad vaimsed põhimõtted, mis selle kohta käivad.
Matteuse 18:18 alates räägib Jeesus:
"Tõesti, ma ütlen teile, mis te iganes kinni seote maa peal,
on seotud ka taevas, ja mis te iganes lahti päästate maa peal,
on lahti päästetud ka taevas. Tõesti, taas ma ütlen teile,
kui iganes maa peal kaks teie seast on ühel meelel mingi asja suhtes,
mida nad iganes paluvad, siis nad saavad selle minu Isa käest,
kes on taevas. Sest kus kaks või kolm on minu nimel koos.."
Kreeka keeles on "mu nimesse", tähelepanu on Jeesuse nimes.
Kus kaks või kolm saavad minu nimesse kokku..
"..seal olen mina nende keskel."
Miinimum on kaks või kolm. Kui kaks - see miinimum
seob mis tahes asja maa peal, seda seotakse jätkuvalt taevas (kr),
mis sa lahti päästad maa peal, päästetakse jätkuvalt lahti taevas.
See on väga selge. See, mida ütleme maa peal,
otsustab selle, mis juhtub taevas.
Arvame tihti, et ootame Jumala liikumist,
tihti on see nii, kuid on ka kordi, kus Jumal ootab, et meie liiguks.
Mul oli üks pastorist sõber Taanis, ta on Issanda juures nüüd,
ta tegeles palju lahutuse probleemiga,
mis on muidugi raske ja tundlik teema.
Koguduses olid erinevad vaated ja ta polnud päris kindel,
nii et ta võttis päeva ja otsis Jumalat selle suhtes.
Ta jagas seda minu ja Ruthiga isiklikult.
Ta ütles: Jumal, mis tahes sa ütled, seda ma teen.
Üllatuseks ütles Jumal: vastupidi, mis tahes sina ütled,
seda ma teen. Teisisõnu, sina pead otsustama.
Usun, et see on tõsi. Raske küsimuse puhul,
nagu lahutus, peab koguduse juhtkond tegema otsuse
Jumala Sõna põhjal muidugi, mitte omavoliliselt.
Kui see otsus tehakse palve ja tundlikkusega, siis ütleb Jumal:
olen sellega päri.
Teatud mõttes on initsiatiiv meie käes.
Mis iganes meie kinni seome maa peal,
on jätkuvalt seotud ka taevas, mida iganes lahti päästame maa peal,
on lahti päästetud ka taevas.
Näiteks, kui vastame tingimustele ja ütleme:
ma seon su Jeesuse nimel, siis on see taevas juba seotud.
Sel hetkel, kui kuulutasime seda maa peal,
on see paika pandud taevas. Mis on tingimusteks?
Mt 18:19 "Tõesti, taas ma ütlen teile,
kui iganes maa peal kaks teie seast on ühel meelel mingi asja suhtes,
mida nad iganes paluvad, siis nad saavad selle minu Isa käest.."
Hämmastav tõotus, kas pole.
Kui kaks inimest nõustuvad - see on kreeka keeles "symfona",
millest tuleneb sõna "sümfoonia" -
see pole vaid intellektuaalne nõusolek, see on harmoonia.
Kui kaks inimest suudavad olla täielikus kooskõlas,
siis mis tahes nad paluvad, see sünnib.
Võid küsida: kuidas see võimalik on? Mõistan seda nii:
ainus viis, kuidas saavutame kooskõla, on siis,
kui oleme kooskõlas Püha Vaimuga. Ja kui kaks meist
oleme kooskõlas Püha Vaimuga, siis see on ka Jumala tahe.
Võti sellise meelevalla rakendamiseks on kooskõlastamine.
Nüüd mõned abielupaarid, mõistate, miks on teil nii palju vastuseisu
tõelise kooskõla saavutamisel.
Ma pole muusik ja mõistan, et siin on muusikuid,
kuid pole midagi hullemat kui muusika, mis on peaaegu harmooniline.
Seda on valus kuulata.
Kuidas on aga abieluga, mis on peaaegu kooskõlas?
Kuidas see Jumalale kõlab? Kas nad täidavad Jumala eesmärke?
Ei, Jumal on muusik. Ta ütleb: olen väga tundlik,
kui saan kaks inimest tõeliselt hästi kooskõlla,
siis mis tahes nad paluvad, see sünnib.
Usun, et see on vaimse meelevalla täielik tuum ja
see asub tegelikult abielupaarides.
Samuti on täiesti õige, et ka teised peale abielupaaride,
võivad olla kooskõlas.
Kaks meest, kaks naist võivad olla kooskõlas,
kuid kõige loomulikum, ilmsem kooslus,
kes võivad palves kooskõlas olla, on uskuv abielupaar.
Kui üks pool paarist pole usklik, siis pole see samamoodi võimalik,
kuid kui mõlemad on usklikud, pühendunud kristlased,
siis kõrgeim meelevald, mida iial rakendada võime,
on kooskõlas olemise läbi.
See on palju väärt, vennad-õed, palju ohverdamist,
palju enesesalgamist, et saavutada harmoonia.
See pole lihtne, sest vana loomus ei ole kooskõlas.
Ta on alati kõigega, k.a iseendaga kooskõlast väljas.
Veel üks kirjakoht, Aamos 3:3 "Kas kaks kõnnivad koos,
ilma et oleksid ühel nõul?"
Mis on kooskäimise võti?
Olla ühel nõul või kooskõlas.
Sel on teine külg, see on väga lihtne.
Inimesed vahel naeratavad me peale ja ütlevad:
käitute nagu teismelised, käite igal pool käsikäes.
Meile meeldib käest kinni käia, kuid selles on enamat.
Piibel ütleb: kas kaks kõnnivad koos, ilma et oleksid ühel nõul?
Uskuge mind, kui te ühel nõul pole, siis te kaua koos ei käi,
kuid kooskäimine aitab teil ühel nõul olla.
Püüame alati jälgida, et käime ühte sammu,
mitte eri sammu.
Kui hoiad käest kinni, siis pead tegema nagu kanderaami kandjad -
pead käima ühte sammu.
Oleme sedasi paljudes maades kõndinud ja
oleme armukadedad oma kooskõla üle,
sest see on kõige võti me teenistuses.
Üks kallis vanem vend, küps jumalamees, vaid aasta minust noorem,
kui kogesime seda tohutut survet, kui Ruth haige oli,
ütles ta: olen veendunud, et te teenistuse edu saladuseks
on teie harmoonia, ärge laske millelgi seda rikkuda.
Uskuge mind, pidime tol hetkel selle nimel võitlema,
mitte omavahel võitlema, vaid igasuguste pimeduse jõududega,
kes meid ründasid ja heidutada tahtsid.
Veel üks mõte lõpetuseks - kes tahaks prohvetlik olla?
Võite seda abielupaaridena kogeda.
Vaatame veelkord Efeslastele 5:22-23 "Naised (alistuge) oma meestele
otsekui Issandale, sest mees on naise pea,
nagu Kristus on koguduse pea, olles ise ihu päästja."
Kui vaatad kogu seda teksti, siis näed, miks Paulus ütleb,
et abielu on selline saladus ja miks see nii püha on,
sest see on pilt Kristuse ja Ta koguduse suhtest.
Jumal palus Vanas Testamendis korduvalt prohvetitel
mitte lihtsalt edastada suuline sõnum, vaid seda näidata.
Ta käskis Jeremijal ikke kaela panna,
Ta käskis Hooseal prostituudiga abielluda,
Ta käskis Hesekielil läbi müüri kaevata ja käituda,
nagu ta põgeneks piiratud linnast.
Üks viis, kuidas saame prohvetlikud olla, pole rääkides,
vaid näidates, oma eludega esitledes.
Usun, et selle läbi on meil parim võimalus olla prohvetlik maailmale -
näitame abikaasadena maailmale Kristuse ja koguduse vahelist suhet.
Kui oleme selles edukad, siis võime tekitada inimestes huvi selle vastu,
mis meid edukaks teeb.
Üllatuksid, kui paljud on meile Ruthiga öelnud:
tahaksime teie moodi olla.
Kui soovite rohkem infot Derek Prince'i materjalide kohta UKs,
tellige DPM materjalide kataloog telefonil: +44 1462 492100
või külastage teenistuse kodulehte: www.dpmuk.org.
Tõlge: Riina Karik